text: Antallet af unge på kontanthjælp eksploderet 
  19 august 2013 kl. 11.06
  I vores del af landet har syv kommuner oplevet fordoblinger i unge på kontanthjælp. Det viser nye tal.
  Rigtig mange unge under 24 år er hverken under uddannelse eller har et job.
  Det er især kommuner i Sydøstjylland, der har oplevet drastiske stigninger i unge på kontanthjælp. I Horsens er antallet steget fra 60 til 193 unge på kontanthjælp i løbet af de seneste seks år. Det er en stigning på 221 procent. På landsplan ligger stigningen på 53 procent i samme periode.
  Det er kommunerne Esbjerg, Hedensted, Horsens, Kolding, Varde, Vejen, og Vejle der har oplevet en fordobling i antallet af unge kontanthjælpsmodtagere siden 2007. Enkelte kommuner har nedbragt antallet. I Aabenraa var der 169 unge på kontanthjælp, da de havde flest i 2010. I dag har de fået antallet ned på 76.
  Så meget er antallet af unge kontanthjælpsmodtagere steget (eller faldet) i de enkelte kommuner:
  Hedensted: 340,0 procent
  Horsens: 221,7 procent
  Vejle: 198,2 procent
  Esbjerg: 139,8 procent
  Vejen: 127,3 procent
  Varde: 125,8 procent
  Kolding: 110,8 procent
  Sønderborg: 67,0 procent
  Hele landet: 53,3 procent
  Fredericia: 13,6 procent
  Haderslev: 11,1 procent
  Tønder: 8,6 procent
  Billund: -16,0 procent
  Aabenraa: -26,2 procent
  Fanø: -100,0 procent
  